אליעזר כגן

אליעזר כגן (3 באפריל 1914 – 6 בנובמבר 2000) היה משורר, מתרגם, חוקר ספרות ומחנך ישראלי. מנהל בתי ספר, פרופסור בחוג לספרות עברית באוניברסיטת חיפה. עסק בתורת המשקל (פרוזודיה) והחרוז ובספרות ההשכלה. חתן פרס טשרניחובסקי לתרגומי מופת (1981) על תרגומו לאפוס הפרסי "שאהנאמה" ("ספר המלכים").

ביוגרפיה
אליעזר בן נחמן כגן נולד ב-3 באפריל 1914 (ז' בניסן תרע"ד) בעיירה סוויסלוץ' שברוסיה הלבנה. בשנת 1925 עבר עם משפחתו לברסט ליטובסק (בריסק) שבפולין, שם למד בבית הספר התיכון 'תרבות' והיה פעיל בתנועת גורדוניה. בשנת תרצ"ג סיים את לימודיו התיכוניים וגויס לצבא הפולני, לקורס קצינים.

בסוף ה'תרצ"ה (1935), לאחר סיום שירותו הצבאי, עלה לארץ ישראל ולמד באוניברסיטה העברית בירושלים. לפרנסתו עבד בבניין. בשנת 1940 קיבל תואר שני בספרות עברית, לשון עברית ופילוסופיה. בספטמבר 1939, עם פרוץ מלחמת העולם השנייה, התגייס למשטרת המנדט ושירת בירושלים ובים המלח עד שנת 1943. בתקופה זו התגורר בחדר שכור בביתו של הרב צבי יהודה הכהן קוק, עימו שמר על קשר אישי לאורך שנים.

בשנת 1943 החל לעסוק בהוראה בבית הספר "כפר ילדים" שבגבעת המורה (בית הספר המחוזי בעפולה), ובו היה מורה ומנהל במשך 11 שנים. בשנת תשי"ד-1954 מונה למנהל בית הספר התיכון תיכון עירוני מקיף קריית חיים בקריית חיים, והתמיד בכך 28 שנים, עד 1982.

בשנת תשי"ז החל לימודים לתואר דוקטור בחוג לספרות באוניברסיטה העברית, וב-1960 קיבל תואר דוקטור על עבודה שנושאה "מראות שתייה בשירת ביאליק", שנעשתה בהנחייתו של פרופ' שמעון הלקין. באותה שנה החל ללמד ספרות עברית בבית הספר הגבוה למדעי היהדות והחברה בחיפה, ועם ייסודה של אוניברסיטת חיפה היה בה פרופסור לספרות עברית במשך עשרים שנה.

פעל להנהגת לימודי יידיש ולאדינו בבתי הספר התיכוניים, ובשנת 1976 אישר משרד החינוך את הוראת השפות האלה. היה יושב ראש הוועד של אגודת הסופרים בחיפה, ומייסד-שותף (ביחד עם פרופ' חיים שוהם) של כתב העת הספרותי של אגודת הסופרים העברים "צפון: שנתון לספרות ואמנות", שאותו ערך (עם אחרים) בשנים 1989–1998 והיה הרוח החיה בו. פרסם מחקרים ותרגומים גם ב"מאזנים", "תרביץ", "כרמלית" (שנתון סופרי חיפה) ו"עקד".

כגן פרסם 10 ספרי שירה. לשם תרגום האפוס הפרסי "שאהנאמה" למד פרסית בהיותו בן 50. על תרגומו זה זכה בשנת 1981 בפרס טשרניחובסקי לתרגומי מופת.

בשנת תשנ"ח זכה בפרס ש. שלום לספרות מטעם עיריית חיפה על מפעל חייו בשירה.

אליעזר כגן נפטר בשנת 2000, בגיל 86. אלמנתו היא חוקרת הספרות פרופ' ציפורה כגן. נכדו הוא השחקן יובל סגל.

ספריו
ספרי שירה
 קרבן אשם : שירים (קריית ספר, תש"ה)
 עזות מצח : שירים (קריית ספר, תש"ו)
 שושנים בשחור : שירים (קריית ספר, תשי"ג)
 עולם קטן : פואמה לירית (קריית ספר, תשי"ד)
 פחד אין-אלוה : מרובעים (קריית ספר, תשכ"ד)
 אימה וזמר : שירים (פינת הספר, תשכ"ז)
 סחיש (פינת הספר, תש"ל)
 פעמון סדוק : שירים (הוצאת כרמל, תשנ"ב 1992)
 על גדות הלתה, איור: מנשה קדישמן, (תג הוצאה לאור, תשנ"ח 1998)
 גבעת המורה : 81 מרובעים, איור: מנשה קדישמן, (הוצאת הקיבוץ המאוחד, 2000)

מחזה
 חיים ומשחק : מחזה בארבע מערכות (קריית ספר, תש"ח)

ספרי עיון
 מבוא לספרות ההשכלה: רשימות (אגודת הסטודנטים של בית הספר הגבוה, תשכ"ב)
 המשקל והחרוז בשירה העברית החדשה (המכון האוניברסיטאי של חיפה, תשכ"ד 1964)

תרגומים
 שאה-נאמה : ספר-המלכים / פירדוסי (ספרית פועלים, 1977) (התרגום זיכה אותו בפרס טשרניחובסקי לתרגומי מופת, 1981)
 שאה-נאמה : ספר המלכים / פירדוסי (מוסד ביאליק, תשנ"ג-תשס"ג)

לקריאה נוספת
 אבידב ליפסקר, "ברכת השכחה הסולחת: על שירת אליעזר כגן", צפון ו (תש"ס), 193–202
 שאול שקד, "אליעזר כגן, מתרגם ה'שאהנאמה'", בספר: פירדוסי, שאה-נאמה, תרגם מפרסית: אליעזר כגן, מוסד ביאליק, 2002, עמ' ז-ט. 
 "כגן, אליעזר", בתוך: משה גרנות, לקסיקון היסטורי של הסופרים העברים מאז תש"ח (1948), קריית גת: דני ספרים; אגודת הסופרים העברים במדינת ישראל, 2009
 הערך "אליעזר כגן" בלקסיקון החיפאים, אישים ודמויות בחיפה, מאת ד"ר שי חורב, דוכיפת הוצאה לאור, עמ' 197, 2018, חיפה.

קישורים חיצוניים

 אליעזר כגן באתר WorldCat Identities






 אורי לייטנר, אליעזר כגן-המנהל המיתולוגי של תק"ח, באתר "קרייתים", 15 ביולי 2007

מפרי עטו:



מתרגומיו:
  (קטע מתוך "שאה-נאמה")

הערות שוליים

קטגוריה:חברי גורדוניה
קטגוריה:בוגרי תרבות (רשת חינוך)
קטגוריה:מנהלי בתי ספר ישראלים
קטגוריה:סגל אוניברסיטת חיפה: ספרות עברית והשוואתית
קטגוריה:חוקרי ספרות ישראלים
קטגוריה:משוררים ישראלים
קטגוריה:מתרגמים ישראלים
קטגוריה:מתרגמים לעברית
קטגוריה:זוכי פרס טשרניחובסקי
קטגוריה:בעלי תואר דוקטור מהאוניברסיטה העברית בירושלים
קטגוריה:אנשי העלייה החמישית
קטגוריה:אישים הקבורים בבית הקברות חוף הכרמל
קטגוריה:ישראלים שנולדו ב-1914
קטגוריה:ישראלים שנפטרו ב-2000